Lima teras Misi Nasional
Utusan Malaysia – 1/4/2006
BAGI mencapai Wawasan 2020, Misi Nasional menggariskan lima teras utama. Rancangan Malaysia Kesembilan (RMK-9) pula adalah pelan terperinci lima tahun pertama misi tersebut yang menggariskan dasar dan program utama ke arah mencapai teras serta objektifnya. Rangka kerja itu dibuat atas kesedaran untuk mencapai status negara maju berasaskan acuan dan kemampuan sendiri bagi membolehkan keupayaan bersaing di peringkat global, mengukuhkan perpaduan dan mengurangkan polarisasi kaum serta mewujudkan keseimbangan pendapatan dan kekayaan.
Lima teras itu ialah:
* Meningkatkan ekonomi dalam rantaian nilai lebih tinggi.
Ekonomi dijangka berkembang pada kadar purata 6 peratus setahun bagi tempoh 2006-2010 dan 6.5 peratus untuk 2011-2020.
Produktiviti faktor keseluruhan (TFP) pula dijangka melebihi modal dan buruh untuk menjadi faktor pengeluaran utama dengan peningkatan kepada 41 peratus daripada Keluaran Dalam Negara Kasar (KDNK) menjelang 2020.
Ekonomi dijangka lebih kukuh dalam sektor perkhidmatan dengan sekurang-kurangnya 5 peratus daripada KDNK disumbangkan oleh subsektor berintensifkan teknologi.
* Meningkatkan keupayaan pengetahuan dan inovasi negara serta memupuk ‘minda kelas pertama’.
Dalam tempoh RMK-9, kerajaan akan giat membangunkan modal insan untuk memacu transformasi negara ke arah ekonomi berasaskan pengetahuan.
Antara langkah yang bakal dilaksanakan ialah menambah pembaikan sistem pendidikan yang menyeluruh dan mempertingkatkan kemudahan sekolah terutama di luar bandar.
Selain itu, kerajaan akan meningkatkan pencapaian sekolah kebangsaan supaya menjadi sekolah pilihan rakyat, mewujudkan universiti bertaraf antarabangsa, memperbanyakan institusi kemahiran, menggalakkan penyelidikan dan pembangunan (R&D).
* Menangani masalah ketidakseimbangan sosioekonomi yang berterusan secara membina dan produktif.
Kemiskinan dijangka dapat dibasmi menjelang 2020 apabila pendapatan isi rumah pertengahan meningkat kepada 40 peratus dan pendapatan isi rumah terendah 20 peratus daripada pendapatan negara.
Nisbah pendapatan purata bumiputera berbanding kaum Cina bertambah baik daripada 1:1:64 pada tahun 2004 meningkat kepada 1:1:35 pada tahun 2020 manakala nisbah kaum India pula dijangka mencapai tahap setara.
Pendapatan antara luar bandar dan bandar dijangka berkurangan daripada 1:2:11 pada tahun 2004 kepada 1:1:70 menjelang 2020.
Peratusan hak milik modal saham bumiputera dalam sektor korporat disasarkan bertambah dan mencapai sekurang-kurang 30 peratus pada 2020 dan India mencapai tiga peratus.
* Meningkatkan tahap dan kemapanan kualiti hidup.
Indeks Kualiti Hidup Malaysia dijangka meningkat dengan ketara dalam tempoh 2006-2020 dengan perubahan positif dalam dimensi persekitaran dan keselamatan awam.
Bagi memastikan matlamat itu, beberapa usaha dijalankan termasuk memastikan perlindungan alam sekitar yang lebih baik dan penggunaan sumber asli dengan lebih cekap.
Usaha juga dijalankan untuk meningkatkan kecekapan tenaga dan sumber tenaga; kecekapan khidmat bekalan air; pengangkutan awam lebih baik; meningkatkan akses khidmat kesihatan dan rumah mampu beli atau sewa; memastikan keselamatan dan ketenteraman awam; serta pembangunan seni budaya.
* Mengukuhkan keupayaan institusi dan pelaksanaan.
Kerajaan akan memperkenalkan Indeks Prestasi Utama (KPI) menjelang 2020 di setiap jabatan kerajaan bagi menilai kecekapan dan keberkesanan perkhidmatan awam.
KPI penting kerana pencapaian Misi Nasional bergantung kepada kecekapan jentera pentadbiran dan pelaksanaan negara.
Sumber: Utusan Online | www.utusan.com.my